Pelerinaj impresionant la Blaj. Credincioșii au refăcut Drumul Crucii
În așteptarea sărbătorilor pascale la Blaj, în Alba, a fost organizată o procesiune impresionantă. Preoți greco-catolici, însoțiți de credincioși, au refăcut Drumul Crucii, parcurs de Iisus Hristos către Golgota, locul în care a fost răstignit.
Preoții, însoțiți de credincioși, au pornit în procesiune de la Capela Arhiereilor din Blaj.
Femeie: „Mergem într-un pelerinaj. Mă simt împlinită că am făcut ce a trebuit să fac”.
Femeie: „Plângeam, plângeam pentru chinurile care le-a avut pentru noi, pentru omenirea asta, a răbdat atâtea pentru păcatele noastre”.
După cum spune tradiția creștină, Calea Crucii reprezintă ultimul drum parcurs de Iisus pe străzile Ierusalimului, înainte de răstignire.
Tânără: „Consider că este foarte important să ducem mai departe tradiția. Ne gândim la suferințele pe care le-a îndurat Iisus pentru noi, toate păcatele noastre duse de El”.
Bărbat: „Din Târgu Mureș am venit special pentru Drumul Crucii, este un eveniment pe care trebuie să îl parcurgem fiecare zilnic, nu doar cu ocazia sărbătorilor pascale pentru că trebuie să ne demonstrăm nouă că suntem ancorați și nu funcționăm în mod autonom”.
Pelerinajul s-a încheiat la Catedrala Arhiepiscopală Majoră „Sfânta Treime”.
Cristian Rus, protopop al Blajului: „Medităm asupra faptului că Iisus a fost batjocorit, pălmuit, condamnat la moarte, răstignit, și a purtat Crucea, a căzut sub greutatea Crucii și aceste lucruri parcurgând această stradă a Crucii ne gândim la Iisus care a suferit totul pentru noi".
Procesiunea are loc în Blaj din 2016 încoace. În timpul pandemiei, evenimentul a fost anulat.